《咏古十六首 其一》
宋代·华镇

衮衣自美好，无能被猿猱。鶢鶋巢鲁门，恻怆临九牢。

此物乃异类，珍华宜见逃。颍阳本无人，嗜好非羽毛。

执心一何苦，用形一何劳。采薇代刍豢，刍豢气膻臊。

饮水宁手掬，飘风声怒号。不慕黄屋尊，遗之如秋毫。

道真固所重，无乃太嚣嚣。达士各有心，非志斯郁陶。

饮河已盈腹，河流自滔滔。一枝傥可栖，云构如蓬蒿。

适外皆长物，逐物非吾曹。如何市朝人，捐生竞锥刀。

颓川无回波，始觉素风高。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。